Poppie-saak: Regter ‘nie geraak’ deur ma se traneKobus en Louisa Koekemoer Woensdag in die hof. Foto: Phillip Bruwer Louisa Koekemoer (46) se emosionele getuienis tydens die verhoor wat gevolg het ná die moord op Poppie Van der Merwe (3), was nie genoeg om die hof te oortuig dat sy nie aanspreeklik gehou moet word vir haar dogter se moord nie. Maroela Media het vroeër berig regter Bert Bam het Woensdag in die hooggeregshof in Pretoria Louisa en Poppie se stiefpa, Kobus Koekemoer (44), skuldig bevind op ŉ aanklag van moord en twee aanklagte van kindermishandeling. Bam het tydens sy uitspraak gesê haar emosionele reaksie tydens haar getuienis het hom nie geraak nie, want sy kon hom nie oortuig dat sy die nodige stappe gedoen het om te poog om die kinders te beskerm nie. “Die gemenereg beskerm kinders, en albei ouers het die plig gehad om na die kinders om te sien en hulle te beskerm. Albei beskuldigdes was bewus van wat die ander gedoen het en dat die kinders ernstig aangerand en beseer is, maar het niks gedoen om die kinders teen dié mishandeling te beskerm nie. Daarom is daar met ŉ gemeenskaplike oogmerk opgetree,” het Bam tydens sy byna uur en ŉ half lange uitspraak gesê. Bam het gesê die staat het veral gesteun op omstandigheidsgetuienis, en in sulke gevalle moet alle getuies se getuienis in geheel oorweeg word. “As dit gedoen word, skets dit ŉ mosaïek dat die kinders oor ŉ tydperk van agt maande onder ŉ patroon van mishandeling gebuk gegaan het. Die beskuldigdes het tydens die verhoor teen mekaar gedraai en die blaam op die ander een begin plaas. Tog het die een geweet wat die ander een doen en was dit albei se plig om die kinders te beskerm en is albei skuldig aan [Poppie se] moord en die mishandeling.” Kobus Koekemoer Woensdag in die hof. Foto: Phillip Bruwer Hy het gesê Kobus en Louisa moes weens die aard van die kinders se beserings voorsien het dat die aanranding, wat gestrek het oor ŉ tydperk van September 2015 tot Oktober 2016 in Orania in die Noord-Kaap en Brits in Noordwes, hul dood kon veroorsaak. Bam het tydens die uitspraak sy misnoeë uitgespreek oor hoe die Orania-gemeenskap die situasie hanteer het. “Dit was duidelik dat die kinders mishandel word. Die gemeenskap het vir onbekende redes gefaal om die nodige stappe te doen om die kinders te beskerm. Ek is verbaas dat dokters, onderwysers, ŉ dominee en ŉ berader net die blaam rondgeskuif het. Hierdie mense kon netsowel medepligtiges gewees het,” het hy afgesluit. Maroela Media het laat in Oktober verlede jaar vir die eerste keer berig oor Poppie se tragiese dood, wat skokgolwe deur die land gestuur het. Poppie is op 25 Oktober 2016 na die Brits- provinsiale hospitaal gehaas waar sy by aankoms dood verklaar is. Die Koekemoer-egpaar het toe reeds van Orania in die Noord-Kaap na ŉ kleinhoewe in Mamogaleskraal naby Brits in Noordwes verhuis. Kobus is kort daarna vir Poppie se moord in hegtenis geneem. Louisa is op 15 Desember in verband met die moord in hegtenis geneem. Kobus het ná die uitspraak emosieloos uit die beskuldigdebank na die aanhoudingselle gestap. Louisa het vlugtig met haar ma, Susan Bothma (70), vanuit die beskuldigdebank gepraat. Louisa se oë was rooi gehuil. Die egpaar se vonnisoplegging sal na verwagting volgende jaar op 28 Februarie in dieselfde hof begin. Louisa saam met haar ma, Susan Bothma, en adv. Adrian Nell. Foto: Phillip Bruwer ŉ Emosionele Bothma het ná afloop van die hofverrigtinge aan die media gesê sy is nie gelukkig dat Kobus en Louisa albei aan moord skuldig bevind is nie. “Ek glo nie my dogter sou haar kind doodgemaak het nie. Ons gaan maar hoop en bid dat dit vorentoe beter sal gaan. Ons sal maar sien wat gebeur met die res van die hofverrigtinge. Dis al wat ek nou wil sê asseblief, ek voel nie lekker nie,” het sy gesê. Christo van der Merwe, Poppie se biologiese pa wat sedert die verhoor op 30 Oktober vanjaar begin het in die hof was, wou nie ná die uitspraak kommentaar lewer nie. Hy het gesê hy sal kommentaar lewer sodra die vonnisoplegging afgehandel is. Lede van die Go Purple Foundation, ŉ organisasie wat slagoffers van geweld en verkragting ondersteun, het die uitspraak verwelkom. Annari du Plessis, die organisasie se stigter, het gesê daar is nog baie kinders soos Poppie daar buite wat deur die maatskaplike stelsel gefaal word. Sien die video onderaan die berig. Lees alle vorige berigte oor Poppie van der Merwe op Maroela Media.